CELEX: 52012PC0661
Language: mt
Date: 2012-11-14
Title: Proposta għal DEĊIŻJONI TAL-KUNSILL li temenda d-Deċiżjoni 2010/39/KE li tawtorizza lill-Portugall li jkompli japplika miżuri ta’ deroga mill-Artikoli 168, 193 u 250 tad-Direttiva 2006/112/KE dwar is-sistema komuni ta’ taxxa fuq il-valur miżjud

|
			
		
		
		52012PC0661
		
			Proposta għal DEĊIŻJONI TAL-KUNSILL li temenda d-Deċiżjoni 2010/39/KE li tawtorizza lill-Portugall li jkompli japplika miżuri ta’ deroga mill-Artikoli 168, 193 u 250 tad-Direttiva 2006/112/KE dwar is-sistema komuni ta’ taxxa fuq il-valur miżjud /* COM/2012/0661 final - 2012/0314 (NLE) */
			
				
		
		
			
			   	MEMORANDUM TA' SPJEGAZZJONI
1.           IL-KUNTEST TAL-PROPOSTA
Ir-raġunijiet u l-għanijiet
tal-proposta
Skont l-Artikolu 395(1)
tad-Direttiva 2006/112/KE tat-28 ta' Novembru 2006 dwar
is-sistema komuni ta' taxxa fuq il-valur miżjud, il-Kunsill, bi qbil
unanimu fuq proposta mill-Kummissjoni, jista' jawtorizza lil kwalunkwe Stat
Membru biex japplika miżuri speċjali ta' deroga mid-Direttiva
msemmija biex jissimplifika l-proċedura ta' ħlas tat-taxxa jew biex
iwaqqaf milli jsiru ċerti tipi ta' evażjoni jew evitar tat-taxxa.
B’ittra rreġistrata mal-Kummissjoni
fit-18 ta' April 2012, ir-Repubblika Portugiża talbet awtorizzazzjoni biex
tkompli tapplika miżura ta’ deroga mill-Artikoli 168, 193 u 250
tad-Direttiva 2006/112/KE, sabiex tapplika skema speċjali mhux
obbligatorja għall-bejgħ fid-djar.
B'konformità mal-Artikolu 395(2)
tad-Direttiva 2006/112/KE, b’ittra ddatata
l-1 ta’ Ġunju 2012 il-Kummissjoni infurmat lill-Istati
Membri l-oħra bit-talba li saret mir-Repubblika Portugiża.
Il-Kummissjoni nnotifikat lir-Repubblika Portugiża, b’ittra datata s-6 ta’
Ġunju 2012, li kellha l-informazzjoni kollha meħtieġa biex
tikkunsidra t-talba.
Kuntest ġenerali
L-Artikolu 168
tad-Direttiva 2006/112/KE jistipula li persuna taxxabbli hija intitolata
li tnaqqas il-VAT imħallsa fuq dak li tkun xtrat għall-iskop
tat-tranżazzjonijiet taxxabbli tagħha. L-Artikolu 193
tad-Direttiva 2006/112/KE jipprevedi li l-VAT titħallas minn
kwalunkwe persuna taxxabbli li tkun qed twettaq provvista taxxabbli ta'
merkanzija jew servizzi, minbarra fejn din titħallas minn persuna
oħra fil-każijiet imsemmija fl-Artikoli 194 sa 199 u
fl-Artikolu 202. L-Artikolu 250(1) tad-Direttiva 2006/112/KE
jipprevedi li kull persuna taxxabbli tippreżenta denunzja tal-VAT li
tistipula l-informazzjoni kollha meħtieġa biex tinħadem it-taxxa
li tkun trid titħallas u t-tnaqqis li jrid isir, inkluż, sa fejn ikun
meħtieġ biex tiġi stabbilita l-bażi tal-valutazzjoni,
il-valur totali tat-tranżazzjonijiet li jkollhom x'jaqsmu ma' dawn
it-taxxi u tnaqqis u l-valur ta' kwalunkwe tranżazzjonijiet eżenti.
Il-miżura tar-Repubblika Portugiża,
madankollu, tiddevja mid-dispożizzjonijiet hawn fuq imsemmija. Din
l-iskema mhux obbligatorja speċjali tirrigwarda ditti li huma attivi
fis-settur tal-bejgħ fid-djar li jissodisfaw kundizzjonijiet speċifiċi
u li huma awtorizzati mill-awtoritajiet kompetenti tat-taxxa biex japplikaw dik
l-iskema. Id-ditti inkwistjoni jagħmlu użu minn rivendituri
intermedji billi jbiegħu l-prodotti tagħhom direttament lil dawn
ir-rivendituri li, min-naħa tagħhom, ibigħu l-istess prodotti
direttament lill-konsumaturi finali. 
B’deroga mill-Artikolu 193
tad-Direttiva 2006/112/KE, dawk id-ditti li għalihom tapplika
l-iskema jsiru responsabbli għall-ħlas tal-VAT li tkun fuq
ir-rivendituri tal-provvisti lill-konsumaturi finali. B’deroga
mill-Artikolu 168 tad-Direttiva 2006/112/KE, dawk id-ditti huma
mogħtija d-dritt li jnaqqsu l-VAT dovuta jew imħallsa mir-rivendituri
tagħhom għall-merkanzija korrispondenti li jkunu fornewlhom. Permezz
ta' deroga mill-Artikolu 250 tad-Direttiva 2006/112/KE, l-obbligu
tar-rivendituri li jissottomettu denunzja tal-VAT relatata mal-merkanzija li
l-impriżi awtorizzati jkunu fornewlhom u l-provvista ta' dik il-merkanzija
lill-konsumaturi finali, hija ttrasferita lill-impriża awtorizzata. 
Huma biss dawk id-ditti li l-fatturat totali
tagħhom jinkiseb mill-bejgħ fid-djar mir-rivendituri li jaġixxu
f’isimhom u fuq inizjattiva tagħhom li jistgħu jkunu awtorizzati
jużaw dik l-iskema speċjali, sakemm il-prodotti kollha mibjugħa
mill-impriża jkunu inklużi f’lista ta’ prezzijiet stabbilita minn
qabel applikabbli fl-istadju finali tal-konsum u li l-impriża tbigħ
il-prodotti tagħha direttament lil rivendituri li, min-naħa
tagħhom, ibigħuhom direttament lill-konsumaturi finali. 
Il-miżura li tidderoga tar-Repubblika Portugiża
kienet inizjalment mogħtija bid-Deċiżjoni
tal-Kunsill 2004/738/KE[1]
għal perjodu sal-31 ta' Diċembru 2009 u kienet
mogħtija għal darb’oħra bid-Deċiżjoni tal-Kunsill
2009/39/UE[2]
sal-31 ta’ Diċembru 2012.
Fit-talba attwali tagħha, ir-Repubblika
Portugiża infurmat lill-Kummissjoni li r-raġunijiet li għalihom
il-Kunsill ħa d-Deċiżjoni tiegħu 2010/39/UE għadhom
validi u spjegat li l-miżura speċjali qed tiġi applikata sa issa
u kienet utli ħafna f’termini tas-simplifikazzjoni tal-ġbir tal-VAT u
ż-żamma ta' kontroll aktar effettiv tal-VAT f'dan is-settur.
Ġeneralment, id-derogi jingħataw
għal żmien limitat bil-għan li ssir valutazzjoni dwar jekk
il-miżura speċjali hijiex xierqa u effikaċi. F'dan ir-rigward,
fuq il-bażi tal-informazzjoni pprovduta mir-Repubblika Portugiża,
il-Kummissjoni tifhem li l-miżura speċjali fil-kwistjoni tipprovdi
faċilitazzjoni kemm lill-amministrazzjonijiet tat-taxxa kif ukoll
lin-negozji minħabba li tikkonċerna numru żgħir ħafna
ta' kontribwenti tat-taxxa mingħajr struttura xierqa jew kapaċità
organizzattiva li jikkonformaw mar-rekwiżiti stabbiliti fil-liġi
tal-VAT. L-ammont ta’ taxxa dovut fil-livell tal-konsum finali huwa affettwat
biss b’mod negliġibbli. Għalhekk, huwa xieraq li l-miżura ta’
deroga tiġi estiża.
Madankollu, kwalunkwe estensjoni għandha
tkun limitata fiż-żmien sabiex ikun jista’ jiġi valutat jekk
il-kundizzjonijiet li fuqhom huma msejsa d-derogi, ikunu għadhom validi.
Għalhekk, qed jiġi propost li d-deroga tiġi estiża sa tmiem
l-2015 u li r-Repubblika Portugiża tiġi mitluba tippreżenta,
flimkien ma' talba ta' estensjoni, rapport, sal-1 ta' April 2015 l-aktar tard,
li jinkludi reviżjoni tal-applikazzjoni tal-miżura speċjali
fil-każ li jkun hemm il-ħsieb li tingħata estensjoni ulterjuri
lil hinn mill-2015.
Id-dispożizzjonijiet eżistenti
fil-qasam tal-proposta
Mhux applikabbli.
Konsistenza ma' politiki u għanijiet
oħrajn tal-Unjoni
Mhux applikabbli.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET
TAL-IMPATT
Konsultazzjoni mal-partijiet interessati
Mhux rilevanti.
Ġbir u użu tal-kompetenzi
Ma kienx hemm bżonn ta’ għarfien
espert estern.
Valutazzjoni tal-impatt
Il-proposta hija mfassla biex tħaffef
il-proċedura tal-intaxxar, u għaldaqstant għandha impatt
potenzjalment pożittiv fuq in-negozji kif ukoll fuq
l-amministrazzjonijiet. Is-soluzzjoni ġiet identifikata mir-Repubblika
Portugiża bħala miżura adatta.
3.           L-ELEMENTI LEGALI
TAL-PROPOSTA
Sommarju tal-azzjoni proposta
Il-proposta għandha l-għan li
tawtorizza lir-Repubblika Portugiża biex tkompli tapplika miżura ta’
deroga mill-Artikoli 168, 193 u 250 tad-Direttiva 2006/112/KE sabiex
titħalla timponi fuq ċerti impriżi awtorizzati l-obbligu tal-VAT
għall-provvisti ta' oġġetti lill-konsumaturi finali magħmula
minn rivendituri intermedji, fejn dawk l-impriżi awtorizzati
jingħataw id-dritt li jnaqqsu l-VAT dovuta jew imħallsa
mir-rivendituri għax-xiri rispettiv ta' dawk l-oġġetti u
t-trasferiment lejn l-impriżi awtorizzati tal-obbligu tar-rivendituri li jissottomettu
denunzja tal-VAT marbuta mal-provvisti ta' dawk l-oġġetti minn
impriżi awtorizzati għar-rivendituri u mir-rivendituri
lill-konsumaturi finali.
L-applikazzjoni u l-ħtieġa li jkun
hemm miżuri ta’ deroga għandhom jiġu riveduti u għandu jsir
rapport dwarhom mir-Repubblika Portugiża meta din titlob estensjoni.
Id-Deċiżjoni tiskadi fid-data speċifikata hemmhekk.
Il-bażi legali
L-Artikolu 395(1) tad-Direttiva
tal-Kunsill 2006/112/KE tat-28 ta' Novembru 2006 dwar
is-sistema komuni ta' taxxa fuq il-valur miżjud.
Il-prinċipju tas-sussidjarjetà
Il-proposta taqa’ taħt il-kompetenza
esklussiva tal-Unjoni. Għalhekk, il-prinċipju tas-sussidjarjetà ma
japplikax.
Il-prinċipju tal-proporzjonalità
Il-proposta hija konformi mal-prinċipju
tal-proporzjonalità għar-raġunijiet li ġejjin:
Din id-Deċiżjoni tikkonċerna
awtorizzazzjoni mogħtija lil Stat Membru fuq it-talba tiegħu stess u
ma timplika l-ebda obbligu.
Minħabba l-ambitu limitat tad-deroga,
il-miżura speċjali hija proporzjonata mal-għan mixtieq.
L-għażla tal-istrumenti
Strumenti proposti: Deċiżjoni
tal-Kunsill.
Mezzi oħra ma jkunux adegwati
għar-raġunijiet li ġejjin:
Skont l-Artikolu 395 tad-Direttiva
tal-Kunsill 2006/112/KE, deroga mir-regoli komuni tal-VAT hija possibbli
biss bl-awtorizzazzjoni tal-Kunsill li jkun qiegħed jaġixxi b'mod
unanimu fuq proposta mill-Kummissjoni. L-uniku strument xieraq huwa
Deċiżjoni tal-Kunsill peress li tista' tiġi indirizzata lil Stat
Membru individwali.
4.           IMPLIKAZZJONIJIET
BAĠITARJI
Il-proposta mhux ser ikollha impatt negattiv
fuq ir-riżorzi proprji tal-Unjoni mill-VAT,
5.           ELEMENTI FAKULTATTIVI
Il-proposta tinkludi klawżola ta’
reviżjoni u klawżola sunset.
2012/0314 (NLE)
Proposta għal
DEĊIŻJONI TAL-KUNSILL
li temenda d-Deċiżjoni 2010/39/KE
li tawtorizza lill-Portugall li jkompli japplika miżuri ta’ deroga
mill-Artikoli 168, 193 u 250 tad-Direttiva 2006/112/KE dwar is-sistema komuni
ta’ taxxa fuq il-valur miżjud
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra d-Direttiva
tal-Kunsill 2006/112/KE tat-28 ta' Novembru 2006 dwar
is-sistema komuni ta’ taxxa fuq il-valur miżjud[3], u b’mod
partikolari l-Artikolu 395(1) tagħha,
Wara li kkunsidra l-proposta tal-Kummissjoni
Ewropea,
Billi:
(1)              
B’ittra rreġistrata mal-Kummissjoni fit-18 ta’
April 2012, il-Portugall talab awtorizzazzjoni biex ikompli japplika
miżura speċjali li kienet mogħtija qabel mid-Deċiżjoni
tal-Kunsill 2010/39/UE[4],
li tidderoga mid-dispożizzjonijiet tad-Direttiva 2006/112/KE li tirregola
d-dritt tat-tnaqqis, il-persuna obbligata li tħallas it-taxxa u l-obbligu
li tiġi sottomessa denunzja tal-VAT.
(2)              
B’konformità mat-tieni subparagrafu
tal-Artikolu 395(2) tad-Direttiva 2006/112/KE, il-Kummissjoni infurmat
lill-Istati Membri l-oħrajn bit-talba tal-Portugall permezz ta’ ittra
datata l-1 ta’ Ġunju 2012. Permezz ta' ittra datata
s-6 ta' Ġunju 2012, il-Kummissjoni nnotifikat
lill-Portugall li kellha l-informazzjoni kollha meħtieġa biex tqis
it-talba.
(3)              
Il-miżura derogatorja tal-Portugall tiddevja
mid-dispożizzjonijiet tad-Direttiva 2006/112/KE minħabba li tippermetti
l-applikazzjoni ta' skema speċjali b'għażla li tikkonċerna
impriżi partikolari li jaġixxi fin-negozju tal-bejgħ fid-djar li
jissodisfaw kundizzjonijiet speċifiċi, fejn awtorizzati
mill-awtoritajiet fiskali kompetenti. Dawk id-ditti japplikaw mudell
partikolari tan-negozju billi jbiegħu l-prodotti tagħhom direttament
lil rivendituri intermedji li, min-naħa tagħhom, ibigħu l-istess
prodotti direttament lill-konsumaturi finali.
(4)              
Il-miżura speċjali tidderoga
mill-Artikolu 168 tad-Direttiva 2006/112/KE li tirregola d-dritt ta' persuna
taxxabbli li tnaqqas il-VAT imposta fuq oġġetti u servizzi fornuti
lilha għall-finijiet tat-tranżazzjonijiet taxxabbli tagħha billi
tagħti lil dawk id-ditti id-dritt li jnaqqsu l-VAT dovuta jew
imħallsa mir-rivendituri tagħhom għal merkanzija korrispondenti
li ġiet fornuta lilhom.
(5)              
Il-miżura speċjali tidderoga
mill-Artikolu 193 tad-Direttiva 2006/112/KE li tirregola l-obbligu li
titħallas il-VAT billi tistabbilixxi dawk id-ditti li għalihom
tapplika l-iskema bħala l-persuna responsabbli għall-ħlas
tal-VAT fuq il-forniment tal-oġġetti mir-rivendituri tagħhom
lill-konsumaturi finali. 
(6)              
Il-miżura speċjali tidderoga
mill-Artikolu 250 tad-Direttiva 2006/112/KE li tirregola l-obbligu li tiġi
sottomessa denunzja tal-VAT billi tittrasferixxi l-obbligu tar-rivendituri li
jissottomettu denunzja tal-VAT dwar oġġetti relatati li d-ditti
tagħhom ikunu pprovdewlhom u l-provvista ta' dik il-merkanzija
lill-konsumaturi finali.
(7)              
Il-miżura speċjali tista' tiġi
applikata biss minn dawn id-ditti li l-fatturat totali tagħhom jinkiseb
mill-bejgħ fid-djar magħmul minn rivendituri li jaġixxu
f’isimhom u fuq inizjattiva tagħhom, sakemm il-prodotti kollha
mibjugħa mill-impriża ikunu inklużi f’lista ta’ prezzijiet stabbilita
minn qabel applikabbli fl-istadju finali tal-konsum u li l-impriża
tbigħ il-prodotti tagħha direttament lir-rivendituri li,
min-naħa tagħhom, ibigħuhom direttament lill-konsumaturi finali.
(8)              
Din l-iskema speċjali għandha l-effett li
tiżgura li l-VAT miġbura fl-istadju tal-kummerċ bl-imnut fuq
il-bejgħ tal-prodotti provenjenti minn dawn l-impriżi titħallas
kif suppost lit-Teżor u, b’dan il-mod biex tiġi evitata l-frodi
fiskali. Tippermetti wkoll faċilitazzjoni għall-amministrazzjoni
tat-taxxa billi tissimplifika l-arranġamenti għall-ġbir tal-VAT
u tnaqqas l-obbligi tar-rivendituri fir-rigward tal-VAT.
(9)              
Skont l-informazzjoni provduta mill-Portugall,
is-sitwazzjoni legali u fattwali li ġġustifikat l-applikazzjoni
preċedenti tal-miżura speċjali kkonċernata ma nbidlitx u
għadha teżisti. Il-Portugall għandu għalhekk jiġi
awtorizzat ikompli japplika din il-miżura speċjali għal perijodu
ieħor, iżda limitat fiż-żmien sal-31 ta' Diċembru
2015, sabiex jingħata żmien għal reviżjoni
tan-neċessità u l-effettività tal-miżura tad-deroga.
(10)          
Fejn il-Portugall jikkunsidra li estensjoni
ulterjuri lil hinn mill-2015 hi meħtieġa, għandu jressaq rapport
dwar l-applikazzjoni tal-miżura lill-Kummissjoni, flimkien ma' talba
għall-estensjoni mhux iktar tard mill-31 ta' Marzu 2015 sabiex
iħalli biżżejjed żmien biex il-Kummissjoni teżamina
t-talba u biex, f'każ li l-Kummissjoni tressaq proposta, il-Kunsill
jadottaha.
(11)          
Id-deroga se jkollha biss effett negliġibbli
fuq l-ammont globali ta’ taxxa miġbura fl-istadju tal-konsum finali u mhux
se jkollha effetti negattivi fuq ir-riżorsi proprji tal-Unjoni li
jinġabru mit-taxxa fuq il-valur miżjud.
(12)          
Id-Deċiżjoni 2010/39/UE għandha
għalhekk tiġi emendata skont dan.
ADOTTA DIN ID-DEĊIŻJONI: 
Artikolu 1
L-Artikolu 4 tad-Deċiżjoni
2010/39/UE jinbidel b’dan li ġej:
'Artikolu 4
1.                      
Din id-Deċiżjoni tiskadi nhar il- 31 ta’
Diċembru 2015.
2.                      
Kwalunkwe talba għal estensjoni
tal-miżura speċjali prevista f’din id-Deċiżjoni tiġi
ppreżentata lill-Kummissjoni sa mhux aktar tard
mill-31 ta’ Marzu 2015.
Din it-talba tkun akkumpanjata minn rapport dwar l-applikazzjoni
tal-miżura speċjali. '
Artikolu 2
Din id-Deċiżjoni tapplika
mill-1 ta' Jannar 2013.
Artikolu 3
Din
id-Deċiżjoni hija indirizzata lill-Portugall.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 325, 28.10.2004, p. 62
[2]               ĠU L 19, 23.1.2010, p. 5
[3]               ĠU
347, 11.12.2006, p.1.
[4]               ĠU L
19, 23.1.2010, p. 5